Velykų rytą
Tyla – rytinio džiaugsmo maldos.
Keliuose žmonės tartum vėlės.
Varpai padange plevėsuoja,
Baltąsias vėliavas iškėlę.

Į vandenyną plaukia upės…
Nakčia sukurti laužai gęsta.
Į ryto saulę galvos linksta,
O širdys spinduliuos paskęsta.

Pavasarinės aukos smilksta.
Žibuoklėmis pražydo širdys.
Pasauli, džiaukis! Niekas, niekas
Jaunatvės juoko nenutildys!

1926.III.3

Nėris Salomėja
Eilėraščiai